
 RAPORT DE SPECIALITATE 
privind mandatarea domnului VLĂDUȚ AUREL-GEORGE pentru a vota în adunarea generală extraordinară a asociatului unic Municipiul Drobeta-Turnu Severin radierea unui punct de lucru 
al societății Piețe și Târguri Drobeta SRL 

	Consiliul Local al Municipiului Drobeta Turnu Severin a aprobat prin Hotărârea nr. 126/2023 înființarea societății Piețe și Târguri Drobeta SRL, societate cu răspundere limitată de drept public și interes local, aflată în subordinea sa, asociat unic fiind Municipiul Drobeta-Turnu Severin. 
	În conformitate cu dispozițiile art. 9 din Hotărârea Consiliului Local nr. 126/2023, la data de 05.05.2023 a fost încheiat contractul de administrare nr. 17021 prin care au fost date în administrare societății publice nou-înființate un număr de 5 obiective, între acestea regăsindu-se și Piața Schela. 
Prin HCL nr. 87/28.03.2024 domnul Vlăduț Aurel-George a fost mandatat să reprezinte asociatul unic Municipiul Drobeta-Turnu Severin în relația cu SC Piețe și Târguri Drobeta SRL, iar prin HCL nr. 96/18.04.2024 acesta a fost mandatat să voteze în adunarea generală extraordinară a asociaților înființarea a patru puncte de lucru, între care s-a evidențiat și Piața Schela din municipiu. 
Prin adresa nr. 973/31.03.2025 SC Piețe și Târguri Drobeta SRL a solicitat UAT Municipiul Drobeta-Turnu Severin scoaterea din administrare a Pieței Schela din municipiu întrucât, în lipsa oricăror solicitări de închiriere a meselor de comercializare, aceasta nu generează venituri și nu mai îndeplinește scopul/profilul specific piețelor agroalimentare. Fără dubiu, lipsa de eficiență a punctului de lucru menționat are implicații negative asupra situației financiar-contabile a SC Piețe și Târguri Drobeta SRL. Dând curs acestei solicitări, pe ordinea de zi a consiliului local a fost introdus proiectul de hotărâre privind aprobarea modelului de act adițional la contractului de administrare referitor la scoaterea de sub administrarea de societatea noastră a Pieței Schela din municipiu, cu propunerea aprobării acestui proiect.
	Ca urmare a retragerii dreptului de administrare asupra acestui obiectiv se impune și radierea punctului de lucru declarat la Oficiul Registrului Comerțului de pe lângă Tribunalul Mehedinți, fapt imperativ cerut pentru efectuarea mențiunilor în registru. Potrivit art. 3.2 din Actul constitutiv al Piețe și Târguri Drobeta SRL societatea poate avea sucursale, filiale, reprezentanțe, agenții situate și în alte localități din țară și străinătate, în conformitate cu legislația în vigoare, statuate prin hotărâre a Adunării Generale Extraordinare a Asociaților, cu respectarea obiectului său de activitate. Conform art. 7.4 pct. e) din Actul constitutiv, Adunarea Generală Extraordinară se ține ori de câte ori este necesar a se lua o hotărâre înființarea sau desființarea unor sedii secundare, sucursale, agenții, reprezentanțe sau alte asemenea unități fără personalitate juridică. 
	În conformitate cu prevederile art. 129 alin. (2) lit. d) și alin. (7) lit. s) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, Consiliul Local este cel care exercită și aprobă atribuțiile privind gestionarea serviciilor de interes local. Cum pentru înființarea punctelor de lucru ale societății a fost mandatat domnul Vlăduț Aurel-George drept reprezentant al asociatului unic Municipiul Drobeta-Turnu Severin și pentru desființarea/radierea unui punct de lucru este necesar tot un mandat dat de consiliul local pentru reprezentatul asociatului unic în relațiile cu societatea Piețe și Târguri Drobeta SRL.

În considerentul dispozițiilor Legii nr. 31/1990 privind societățile, republicată, cu modificările și completările ulterioare, a prevederilor OUG nr. 109/2011, actualizată, privind guvernanța corporativă a întreprinderilor publice, a HCL nr. 126/2023 de înființare a societății Piețe și Târguri Drobeta SRL și a prevederilor actului constitutiv al societății,
Ținând cont de practica Oficiului Registrului Comerțului de pe lângă Tribunalul Mehedinți de a solicita societăților ce administrează patrimoniul public al municipiului o hotărâre emisă de către proprietarul bunurilor publice administrate, cu scopul menționării în registru a actelor modificatoare;
În temeiul prevederilor art. 139 alin. (1) coroborat cu art. 196 alin. (1) lit. a) din Ordonanța de urgență nr. 57/2019 privind Codul administrativ, cu modificările și completările ulterioare, propunem spre aprobarea Consiliului Local al Municipiului Drobeta-Turnu Severin a proiectului de hotărâre referitor la mandatarea d-lui Vlăduț Aurel-George pentru a vota în adunarea generală extraordinară a asociatului unic Municipiul Drobeta-Turnu Severin radierea punctului de lucru Piața Schela, dispusă pe un teren în suprafață de 156 mp, situat în Municipiul Drobeta Turnu Severin, str. Calea Timișoarei, nr. 161, fără CF și NC .
Prezentul raport de specialitate este întocmit în conformitate cu prevederile art. 136 alin. (1) și alin. (8) din Ordonanța de urgență nr. 57/2019 – Codul administrativ.
 


 Director General,					Consilier Juridic,
 Di Battista Ani-Alexandra				Ghighilicea Lucian          
 
